《渔梁怀古》
清代·谢震

四山合沓青巑岏，清溪一线流潺湲。战场中开五千步，蕲王曾此枭凶顽。

呜呼靖康之耻胡可舍，大宝窃据侪元奸。禁苑锢闭理亦得，尚恨南内非天山。

谁遣女将军，而达孟家蝉。临安城夜缒，瓜步江朝沿。

一日三百三日千，江淮义旅浃旬集，铁券迫赐徒尔然。

苗刘授首愤已雪，子雩议废宁非颠。古云孝薄厚于慈，今看慈薄孝可知。

黄龙痛饮已触忌，建储之请胡为乎。格天阁中片纸出，夜半真堕长城师。

清凉居士早知此，驴背青山看湖水。背嵬军散事无成，老卒看花叹晨起。

作者简介：（1765—1804）福建侯官人，原名在震，字甸男。乾隆五十四年举人。官顺昌学教谕。精《三礼》，尤笃学嗜古，史传百家，篆隶金石，无不通晓。足迹遍及河洛关陇荆益之间，周览古今用兵形势，有用世之志。有《礼案》、《四书小笺》、《四圣年谱》等。